b'\n_START_ARTICLE_\nEsihy\xc3\xb6nteiset\n_START_SECTION_\nPiirtet\xc3\xa4\n_START_PARAGRAPH_\nEsihy\xc3\xb6nteiset ovat eritt\xc3\xa4in pienikokoisia, vain alle kahden millimetrin pituisia pitk\xc3\xa4nomaisia selk\xc3\xa4rangattomia el\xc3\xa4imi\xc3\xa4. Niill\xc3\xa4 ei ole silmi\xc3\xa4 eik\xc3\xa4 v\xc3\xa4ripigmentti\xc3\xa4. My\xc3\xb6sk\xc3\xa4\xc3\xa4n tuntosarvia ei ole, vaan etummainen raajapari, jota ei k\xc3\xa4ytet\xc3\xa4 liikkumiseen, toimii tunnisteluelimin\xc3\xa4. P\xc3\xa4\xc3\xa4 on kartiomainen, mik\xc3\xa4 on antanut ryhm\xc3\xa4lle englanninkielisen nimen coneheads. Kolmessa etummaisessa takaruumiin jaokkeessa on jalkaa muistuttava ulkonema. Esihy\xc3\xb6nteiset el\xc3\xa4v\xc3\xa4t maaper\xc3\xa4ss\xc3\xa4, karikkeessa ja sammalikoissa tyypillisesti noin 10 cm syvyyteen asti mutta siirtyv\xc3\xa4t talveksi syvemm\xc3\xa4lle. Eri lajeja tunnetaan maailmanlaajuisesti noin 750. N\xc3\xa4ist\xc3\xa4 noin 300 kuuluu sukuun Eosentomon._NEWLINE_Esihy\xc3\xb6nteisten suuosat ovat imev\xc3\xa4t, mik\xc3\xa4 viittaa niiden nauttivan nestem\xc3\xa4ist\xc3\xa4 ravintoa. Ravinnonl\xc3\xa4hdett\xc3\xa4 luonnossa ei kuitenkaan tunneta. Niiden arvellaan kuitenkin k\xc3\xa4ytt\xc3\xa4v\xc3\xa4n ravinnokseen l\xc3\xa4hinn\xc3\xa4 kasvij\xc3\xa4tett\xc3\xa4 ja sienirihmastoa. Jotkin lajit voivat ehk\xc3\xa4 olla petoja. Esihy\xc3\xb6nteiset saattavat olla tavattoman runsaslukuisia. Esimerkiksi saksalaisesta mets\xc3\xa4st\xc3\xa4 on laskettu 90\xc2\xa0000 yksil\xc3\xb6\xc3\xa4 neli\xc3\xb6metrilt\xc3\xa4._NEWLINE_Muodonvaihdos on olematon. Vastakuoriutuneella nymfill\xc3\xa4 on yhdeks\xc3\xa4n takaruumiin jaoketta. Jaokkeita tulee yksi lis\xc3\xa4\xc3\xa4 jokaista nahanluontia kohti kunnes aikuisella yksil\xc3\xb6ll\xc3\xa4 jaokkeita on 12. Aikuiset saattavat luoda nahkansa, mutta uusia jaokkeita ei en\xc3\xa4\xc3\xa4 tule.'